Borsvoeding is die beste! Nee, formulemelk is! - Jou Gesin | Solidariteit WêreldJou Gesin | Solidariteit Wêreld
Tuis › Artikels › Borsvoeding is die beste! Nee, formulemelk is!
Borsvoeding is die beste! Nee, formulemelk is!
Die mensdom is al vir eeue besig om met mekaar oorlog te maak. Oor goud, oor olie, oor geloof en oor landsgrense en politieke beheer. Asof dit nie erg genoeg is nie, woed daar daagliks ook onnodige oorloë – tussen ma's!
Want sodra jy 'n ma word, begeef jy jou onwetend in 'n baie felle oorlog waarvoor jy soms 'n hele korps soldate nodig het. Daar is niemand wat so vinnig oordeel soos 'n ma nie, en niemand wat so maklik geoordeel word soos 'n nuwe ma nie. Dit dek alles van tuisbly-ma's wat loopbaangerigte vroue veroordeel (en omgekeerd), tot die hele debat rondom borsvoeding teenoor melkformule. Dan is daar nog die natuurlike geboorte teenoor die keisersnee, dié wat hulle kinders slaapopleiding gee en dié wat dit veroordeel, dié wat hulle kinders in hulle bed laat slaap en dié wat hulle kinders alleen laat slaap. Die mamma-oorloë kan nogal katterig raak soos ouers stry oor wat die beste vir kinders is.
Jana Grobbelaar, eienaar van die ouerskapwebtuiste, www.moomie.co.za en ma van drie, kry daagliks met tientalle ma's te doen.
Jana sê sy glo een van die redes waarom ma's so kan stry oor wat die beste vir hulle kinders is, is omdat daar net van meet af te veel van 'n nuwe ma verwag word. Self stel ma's ook vir hulself te hoë eise.
"Die meeste ma's het 'n idilliese prentjie in haar kop oor haarself en haar baba. Baie keer verskil die realiteit van jou droomouerskapsprentjie. Jy kom agter hoe baie 'n ander mensie van jou verwag. Dit skep onrealistiese verwagtinge. Dit maak ook dat jy dadelik aan die aanval en aan die oordeel is."
Jana sê ma's is nie eerlik genoeg met mekaar hieroor nie. Ma's sukkel om te erken dat hulle swaar kry, sukkel om te borsvoed en spyt is oor hulle kinders se geboorteprosesse, en daarom is hulle altyd aan die aanval.
" 'n Verdere probleem vir baie nuwe ma's is dat hulle hopeloos te min ondersteuning het. Indien 'n mens nie naby familie woon of 'n goeie vriendekring het nie, moet elke ma vir haar 'n ondersteuningsnetwerk skep. Die ondersteuning gaan maak dat jy meer vrede in jou hart het oor die besluite wat jy vir jou kinders geneem het. As jy besluit het om te borsvoed en ondersteuning het, gaan dit jou baie help. Maar dieselfde geld as jy besluit het om melkformule te gee en ondersteuning het."
Sy sê voorgeboortebeplanning is baie insiggewend en noodsaaklik.
"Kies vir jou 'n ondersteuningsnetwerk, anders gaan jy oorlaai word en van dinge afhanklik raak wat ongesond is vir jou en jou gesin. Doen ook wat jy glo is die beste vir jou kind, en glo ook ander ma's doen dieselfde."